РЕГЛАМЕНТ (ЕО) № 1044/2009 НА КОМИСИЯТА
от 4 ноември 2009 година
за изменение на Регламент (ЕО) № 274/2009 за определяне на количествените ограничения за износ на извънквотна захар и изоглюкоза до края на пазарната 2009/2010 година
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 61, първа алинея, буква г) във връзка с член 4 от него,
като има предвид, че:
(1)
Съгласно член 61, първа алинея, буква г) от Регламент (ЕО) № 1234/2007 количеството захар, произведено през дадена пазарна година в превишение на квотата, посочена в член 56 от същия регламент, може да бъде изнесено само в рамките на количествените ограничения, които следва да бъдат определени.
(2)
Подробните правила за извършване на извънквотен износ, по-специално по отношение на издаването на лицензии за износ, са определени в Регламент (ЕО) № 951/2006 на Комисията от 30 юни 2006 г. за определяне на подробни правила за прилагането на Регламент (ЕО) № 318/2006 на Съвета по отношение на търговията с трети страни в сектора на захарта (2). Количественото ограничение обаче следва да се определя за пазарна година предвид на благоприятните възможности на износните пазари.
(3)
В Регламент (ЕО) № 274/2009 на Комисията (3) количественото ограничение за износ на извънквотна захар за 2009/2010 пазарна година е определено на 650 000 тона. Според най-актуалните прогнози обаче, разпространени в началото на реколтата на захарно цвекло за 2009/2010 реколтна година, е сигурно, че благодарение на изключително благоприятни климатични условия производството на захарно цвекло в Общността ще надхвърли значително определените квоти. Първоначалните оценки за обема на извънквотната захар, произведена през 2009/2010 година, са за 3-4 млн. тона, което ще доведе до сериозни затруднения по отношение на складирането им и до отнасянето на големи количества квотна захар към пазарната 2010/2011 година. Сле-дователно е необходимо да се увеличи количественото ограничение за износ на извънквотна захар за 2009/2010 пазарна година на 1 350 000 тона.
(4)
Предвид гореизложеното Регламент (ЕО) № 274/2009 следва да бъде съответно изменен.
(5)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
В член 1 от Регламент (ЕО) № 274/2009 параграф 1 се заменя със следното:
„1. За 2009/2010 пазарна година, считано от 1 октомври 2009 г. до 30 септември 2010 г., количественото ограничение, посочено в член 61, първа алинея, буква г) от Регламент (ЕО) № 1234/2007, е 1 350 000 тона за износа без възстановявания на извънквотна бяла захар с код по КН 1701 99.“
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 4 ноември 2009 година.